Sinopharm bied minder beskerming teen Delta, Beta | Netwerk24
Sinopharm bied minder beskerming teen Delta, Beta
21 Julie 2021 20:23
Die Chinese entstof Sinopharm vaar nie so goed teen die aansteeklike Delta-variant van die koronavirus wat tans in die wêreld sirkuleer nie.
Dié entstof bied ook nie goeie beskerming teen die Beta-variant wat vir die eerste keer in Suid-Afrika aangemeld is nie.
Dit het duidelik geword uit 'n nuwe studie wat op mense in Sri Lanka gedoen en Maandag gepubliseer is.
Die studie moet egter nog hersien word.
Volgens die studie bied Sinopharm swakker teenliggaampies wanneer dit by die Delta-variant kom, teenoor die beskerming wat dié entstof teen die oorspronklike virusvariant bied.
Dié studie is gedoen deur wetenskaplikes van die Universiteit van Sri Jayewardenepura in Sri Lanka en Oxford in Brittanje asook van die Colombo- munisipale raad in Sri Lanka.
Die Delta-variant het nou byna wêreldwyd die oorheersende variant geword en dryf nuwe vlae in verskeie lande, insluitend Brittanje, Suid-Korea, Amerika en Indonesië. Dit is reeds in meer as 90 lande aangemeld.
Die studie toon ook dat Sinopharm minder beskerming teen die Beta-variant bied.
Wetenskaplikes sê hulle het nie 'n groot verskil in die vlakke van teenliggaampies gevind nadat hulle na die vlakke van beskerming gekyk het in mense wat ingeënt is, teenoor mense wat die virussiekte natuurlik opgedoen het nie.
Dit kan wees dat Sinopharm se entstof beskerming met teenliggaampies bied teen die twee variante wat soortgelyk is aan dié van natuurlike infeksie.
Dié entstof, wat twee dosisse vereis, word wyd in China gebruik en Sinopharm het ingestem om 170 miljoen dosisse van die entstof aan Covax te stuur. Dit sal na verwagting middel 2022 gestuur word. – Reuters